**MÉS ENLLÀ DE LA FINESTRA**

Sr. Director:

Des de la meva finestra observo les masses de gent que passen cada dia pel meu carrer. Cadascú immers en el seu món, en la seva vida. Veig dia rere dia fileres d’homes i dones, nens i nenes. I els analitzo, passo les hores de la meva tarda absort, desxifrant les històries que guarden sota la pell.

Freqüentment, veig passar una dona humil, respectuosa i treballadora. L’observo: va tapada, vesteix en tons foscos, s’amaga. S’amaga d’ella i de la resta. Pateix. Desitjaria no haver de tornar cap a casa, cap al seu propi infern. Sap que el seu marit està esperant-la, un marit que ha canviat molt des del principi de la relació. S’ha tornat possessiu, gelós i cruel; el seu pitjor malson. I cada dia que passa amb ell, la seva vida es va tornant més trista, més fosca, més morta.

De tant en tant, passa per davant de casa meva un noi que viu bastant a prop. És baix, és negre, és homosexual i pateix de sobrepès. En una societat ideal, això no hauria de ser motiu de burla, de discriminació o d’atac. Tanmateix, ho és, de petit a l’escola i de gran a les entrevistes de feina, continua essent discriminat i assenyalat per ser ell mateix, per ser com és, per no voler canviar.

Sovint, també, un senyor avança per davant de la meva finestra amb presses i molt pensatiu. En les seves faccions només hi aprecio preocupació, cansament i por. Últimament no fa més que treballar, feineja dotze hores al dia però només en cobra vuit i, tot i això, no pot parar de preguntar-se si arribarà a finals de mes. No vol que li tornin a tallar la llum, l’aigua, el gas,la vida. I rebuts amunt i avall, i sacrificis per dreta i esquerra, mai queda temps, ni diners, ni res, per a ell.

I jo em pregunto: fins quan? Fins quan haurem de seguir vivint en aquesta societat masclista, homòfoba i discriminatòria? Fins quan haurem de continuar en una societat xenòfoba, capitalista i corrupta? Hi ha algú disposat a canviar el que he de veure cada dia per la meva finestra?

Atentament,

Oriol Blàzquez Montagut

3r ESO

Institut Samuel Gili i Gaya

2n finalista 2a categoría concurs Josep Pernau